GENERÁLNA PROKURATÚRA			            
SLOVENSKEJ REPUBLIKY 

X/1 Spr 76/15/1000
Zbierka služobných predpisov        
generálneho prokurátora 
Slovenskej republiky
Por. č. 10/2015
                                                                                     - konsolidované znenie -

P R Í K A Z

generálneho prokurátora Slovenskej republiky

z 29. decembra 2015,

ktorým sa upravujú podrobnosti o výberovom konaní na funkciu právneho čakateľa prokuratúry

Podľa § 10 ods. 1 zákona č. 153/2001 Z. z. o prokuratúre v znení zákona       č. 220/2011 Z. z. vydávam tento príkaz:

Článok 1
Vyhlásenie výberového konania

(1) Výberové konanie na funkciu právneho čakateľa prokuratúry (ďalej len „výberové konanie“) vyhlasuje generálny prokurátor Slovenskej republiky (ďalej len „generálny prokurátor”) na webovom sídle Generálnej prokuratúry Slovenskej republiky (ďalej len „generálna prokuratúra”) najmenej 30 dní pred jeho začatím. Generálny prokurátor môže rozhodnúť, že oznámenie o vyhlásení výberového konania sa v uvedenej lehote uverejní aj v periodickej tlači s celoštátnou pôsobnosťou alebo aj v iných verejnosti prístupných prostriedkoch komunikácie.)

(2) Generálna prokuratúra súčasne s oznámením o vyhlásení výberového konania na webovom sídle generálnej prokuratúry zverejnení aj
a)	vzor žiadosti o zaradenie do výberového konania (ďalej len „žiadosť“), ktorý je uvedený v prílohe č. 1,
b)	vzor osobného dotazníka, ktorý je uvedený v prílohe č. 2 a
c)	upozornenie, že žiadosť a doklady je potrebné doručiť v zalepenej obálke 
s označením „výberové konanie - právny čakateľ prokuratúry”.

Článok 2
Žiadosť o zaradenie do výberového konania

(1) Žiadosť uchádzača o funkciu právneho čakateľa prokuratúry (ďalej len „uchádzač”) a doklady, ktoré uchádzač predkladá podľa osobitného predpisu), eviduje a spracúva osobný úrad generálnej prokuratúry (ďalej len „osobný úrad“), ak čl. 8 neustanovuje inak. 

(2) Za úplnú žiadosť sa považuje žiadosť, ktorá obsahuje
a)	titul, meno a priezvisko uchádzača, adresa na doručovanie, telefónne číslo, emailová adresa,
b)	kontaktné údaje v rozsahu adresa na doručovanie, telefónne číslo a emailová adresa,
c)	názov okresnej prokuratúry, na ktorej má uchádzač záujem vykonávať prípravnú prax, 
d)	dátum a vlastnoručný podpis uchádzača. 

(3) Osobný úrad preskúma doručenú žiadosť z hľadiska jej úplnosti a včasnosti. Na neúplnú žiadosť, žiadosť, ku ktorej nie sú priložené všetky doklady alebo žiadosť doručenú po termíne určenom v oznámení o vyhlásení výberového konania sa neprihliada a uchádzač nebude zaradený do výberového konania.

(4) Osobný úrad preskúma úplné a včas doručené žiadosti z hľadiska splnenia podmienok uchádzača na vymenovanie do funkcie právneho čakateľa prokuratúry podľa osobitného predpisu.) 

(5) Ak uchádzač nespĺňa podmienky na účasť vo výberovom konaní ustanovené v osobitnom predpise, alebo ak uchádzač podal neúplnú žiadosť, 
k žiadosti nepriložil všetky doklady, alebo ak doručil žiadosť po termíne určenom 
v oznámení o vyhlásení výberového konania, riaditeľ osobného úradu v zastúpení generálneho prokurátora) ho o tejto skutočnosti písomne vyrozumie a vráti mu predložené doklady. Žiadosť a osobný dotazník sa uchádzačovi nevracajú.

Článok 3
Všeobecné ustanovenia o výberovom konaní a o výberovej komisii

(1) Výberové konanie zabezpečuje generálna prokuratúra, ak čl. 8 neustanovuje inak.

(2) Výberové konanie uskutočňuje výberová komisia) s pozvaným uchádzačom. Výberové konanie pozostáva z písomnej časti a z ústnej časti.
 
(3) Predseda výberovej komisie zabezpečí vyhotovenie zápisnice o priebehu výberového konania a jej zverejnenie na webovom sídle generálnej prokuratúry.

(4) Člen výberovej komisie je povinný zachovávať mlčanlivosť o osobných údajoch uchádzačov a o všetkých skutočnostiach, o ktorých sa dozvedel v súvislosti s výberovým konaním.

Článok 4
Písomná časť výberového konania

(1) Uchádzača, ktorý spĺňa podmienky na účasť vo výberovom konaní uvedené v osobitnom predpise, riaditeľ osobného úradu v zastúpení generálneho prokurátora4) pozve na písomnú časť výberového konania (ďalej len „písomná časť“); v pozvánke uvedie dátum, čas a miesto konania písomnej časti.

(2) Písomná časť pozostáva z písomného testu a z prekladu odborného textu.

(3) Pred začatím písomnej časti predseda výberovej komisie alebo ním určený člen výberovej komisie oboznámi uchádzačov s pravidlami priebehu písomnej časti.

(4) Písomným testom sa overujú odborné vedomosti uchádzača z ústavného práva, trestného práva, občianskeho práva, správneho práva, medzinárodného práva, obchodného práva, osobitných predpisov o postavení a pôsobnosti prokuratúry a postavení a pôsobnosti prokurátorov a právnych čakateľov prokuratúry). Písomný test pozostáva zo 45 otázok. Vytvorenie testu a overovanie vedomostí uchádzača testom sa môže uskutočniť v elektronickej podobe prostredníctvom počítača.

(5) Prekladom odborného textu z cudzieho jazyka do slovenského jazyka (ďalej len „preklad“) sa overujú jazykové znalosti uchádzača. Uchádzač vypracuje preklad z anglického jazyka, nemeckého jazyka alebo francúzskeho jazyka 
do slovenského jazyka. Preklad pozostáva z piatich viet.

(6) Písomná časť trvá 60 minút. 

(7) Písomný test vyhodnocuje výberová komisia pridelením počtu bodov tak, že za každú správnu odpoveď pridelí jeden bod. V písomnom teste možno dosiahnuť najviac 45 bodov. Ak uchádzač vypracuje test v elektronickej podobe, podkladom 
pre rozhodnutie výberovej komisie sú údaje spracované počítačom.

(8) Preklad vyhodnocuje výberová komisia pridelením počtu bodov. Za preklad možno dosiahnuť najviac päť bodov.

(9) Písomnú časť vyhodnotí výberová komisia a určí poradie uchádzačov podľa súčtu dosiahnutých bodov za písomný test a preklad. Do ústnej časti výberového konania (ďalej len „ústna časť“) môže postúpiť iba uchádzač, ktorý 
v písomnej časti dosiahol aspoň 35 bodov. 

(10) Počet uchádzačov postupujúcich na ústnu časť výberového konania sa určuje dvojnásobkom počtu voľných miest právnych čakateľov prokuratúry pre všetky okresné prokuratúry, pre ktoré bolo vyhlásené výberové konanie, ak výberová komisia neurčí inak. Pri rovnosti bodov na ústnu časť postupuje aj uchádzač, ktorý získal rovnaký počet bodov ako posledný v poradí postupujúci uchádzač na ústnu časť podľa predchádzajúcej vety.

(11) Riaditeľ osobného úradu v zastúpení generálneho prokurátora4) do 30 dní od skončenia písomnej časti písomne oznámi všetkým uchádzačom, ktorí sa jej zúčastnili, či na základe výsledku písomnej časti postupujú do ústnej časti; 
v oznámení zároveň uvedie počet bodov, ktorý uchádzač dosiahol v písomnej časti. 
(12) Uchádzačovi, ktorý na základe výsledku písomnej časti nepostúpil 
do ústnej časti, riaditeľ osobného úradu v zastúpení generálneho prokurátora4) vráti doklady, ktoré predložil so žiadosťou; žiadosť a osobný dotazník sa uchádzačovi nevracajú.

Článok 5
Ústna časť výberového konania

(1) Uchádzača, ktorý na základe výsledku písomnej časti postúpil do ústnej časti, riaditeľ osobného úradu v zastúpení generálneho prokurátora4) pozve na ústnu časť; v pozvánke uvedie dátum, čas a miesto konania ústnej časti. 

(2) Ústna časť sa uskutoční do 90 dní od skončenia písomnej časti.

(3) Ústnu časť uskutočňuje výberová komisia pohovorom s pozvaným uchádzačom, ktorého účelom je overiť skutočnosti podľa osobitného predpisu.)

(4) Pohovor s uchádzačom trvá najviac 60 minút.

(5) Pohovor vyhodnocuje výberová komisia pridelením počtu bodov. V ústnej časti možno dosiahnuť najviac 50 bodov.
 
(6) Výberová komisia vyhodnotí výsledok ústnej časti výberového konania a určí poradie uchádzačov podľa počtu dosiahnutých bodov v ústnej časti.

Článok 6
Celkové vyhodnotenie výberového konania

(1) Výberové konanie úspešne absolvoval uchádzač, ktorý dosiahol 
v písomnej časti aspoň 35 bodov a v ústnej časti aspoň 35 bodov.

(2) Výberová komisia vyhodnotí celkový výsledok výberového konania a určí konečné poradie uchádzačov, ktorí úspešne absolvovali výberové konanie, a to formou zoznamu. Pre poradie uchádzača v zozname je rozhodujúci súčet bodov dosiahnutých vo výberovom konaní s prihliadnutím na všetky skutočnosti, ktoré boli vo výberovom konaní u uchádzača overené vzhľadom na povahu funkcie prokurátora, na výkon ktorej sa právny čakateľ prokuratúry pripravuje počas prípravnej praxe.

(3) Predseda výberovej komisie predloží výsledok výberového konania 
na rozhodnutie generálnemu prokurátorovi spolu so zápisnicou o priebehu výberového konania do desiatich pracovných dní od skončenia ústnej časti.

Článok 7
Rozhodnutie generálneho prokurátora

(1) Generálny prokurátor na základe výsledku výberového konania 
s prihliadnutím na záujem riadneho plnenia úloh prokuratúry rozhodne, ktorého úspešného uchádzača vymenuje na určenú okresnú prokuratúru, pre ktorú bolo vyhlásené výberové konanie, do funkcie právneho čakateľa prokuratúry (ďalej len „vybraný uchádzač“).

(2) V záujme plnenia úloh prokuratúry môže generálny prokurátor so súhlasom vybraného uchádzača rozhodnúť, že vybraný uchádzač bude vymenovaný do funkcie právneho čakateľa prokuratúry na inú okresnú prokuratúru, akú uchádzač určil 
v žiadosti. 

(3) Výberové konanie je skončené dňom rozhodnutia generálneho prokurátora o výsledku výberového konania.

(4) Riaditeľ osobného úradu v zastúpení generálneho prokurátora4) písomne oznámi uchádzačom, ktorí sa zúčastnili ústnej časti rozhodnutie generálneho prokurátora, a to do desiatich pracovných dní od skončenia výberového konania. Neúspešným uchádzačom vráti doklady, ktoré predložil so žiadosťou; žiadosť a osobný dotazník sa uchádzačovi nevracajú.

(5) Vybranému uchádzačovi osobný úrad oznámi aj termín, do ktorého sa má hlásiť v príslušnom služobnom úrade. Ak sa v tomto termíne uchádzač neprihlási 
v služobnom úrade, generálny prokurátor môže na voľné miesto právneho čakateľa prokuratúry vymenovať iného uchádzača, ktorý úspešne absolvoval výberové konanie.

Článok 8
Osobitné ustanovenia o výberovom konaní zabezpečovanom iným služobným úradom
(1)	Generálny prokurátor môže určiť, že výberové konanie zabezpečí služobný úrad), v územnej pôsobnosti ktorého je okresná prokuratúra, pre ktorú sa vyhlasuje výberové konanie.

(2)	Ak generálny prokurátor rozhodne podľa odseku 1, služobný úrad, ktorý zabezpečuje výberové konanie
a)	eviduje a spracúva žiadosť a doklady, ktoré uchádzač predkladá podľa osobitného predpisu,
b)	preskúmava doručenú žiadosť podľa čl. 2 ods. 3 a 4.

(3)	Ak generálny prokurátor rozhodne podľa odseku 1, vedúci služobného úradu), ktorý zabezpečuje výberové konanie
a)	pozve uchádzača na výberové konanie podľa čl. 4 ods. 1 a čl. 5 ods. 1,
b)	oznámi uchádzačovi skutočnosti uvedené v čl. 2 ods. 5, čl. 4 ods. 11 a 12 a čl. 7 ods. 4,
c)	oznámi vybranému uchádzačovi termín, do ktorého sa má hlásiť v príslušnom služobnom úrade.

Článok 9
Zrušovacie ustanovenie

Zrušuje sa príkaz generálneho prokurátora Slovenskej republiky por. č. 19/2014 z 23. decembra 2014, ktorým sa upravujú podrobnosti o výberovom konaní na funkciu právneho čakateľa prokuratúry. 

Článok 10
Účinnosť

Tento príkaz nadobúda účinnosť 1. januára 2016.

							   podpis
generálny prokurátor Slovenskej republiky
v z. JUDr. René V a n e k
prvý námestník 
generálneho prokurátora Slovenskej republiky

Príkaz generálneho prokurátora Slovenskej republiky por. č. 10/2015 z 29. decembra 2015, ktorým sa upravujú podrobnosti o výberovom konaní na funkciu právneho čakateľa prokuratúry, nadobudol účinnosť 1. januára 2016.

Príkaz generálneho prokurátora Slovenskej republiky por. č. 3/2019 z 8. júla 2019, ktorým sa mení a dopĺňa príkaz generálneho prokurátora Slovenskej republiky por. č. 10/2015 z 29. decembra 2015, ktorým sa upravujú podrobnosti o výberovom konaní na funkciu právneho čakateľa prokuratúry, nadobudol účinnosť 1. augusta 2019.

Príkaz generálneho prokurátora Slovenskej republiky por. č. 4/2024 z 6. februára 2024, ktorým sa mení príkaz generálneho prokurátora Slovenskej republiky por. č. 10/2015 z 29. decembra 2015, ktorým sa upravujú podrobnosti o výberovom konaní na funkciu právneho čakateľa prokuratúry v znení príkazu generálneho prokurátora Slovenskej republiky por. č. 3/2019 z 8. júla 2019, nadobudol účinnosť 15. februára 2024.